Waray-Waray News: PGMA nakakarawat sin pagdayaw san mga parag-uma san pag umento sini san kanan gobyerno pamalitan san paray
ni Ailene N. Diaz
Manila (9 November) -- Tigdamo nga mga parag-uma sa mga burubungto an nagpahayag san ira pasasalamat kan Presidente Gloria Macapagal Arroyo sa pagpahitaas sini san kanan gobyerno pamalit san paray tikang sa 10 pesos ngan sa 11 pesos kada kilo nga nag-epekto sadton Oktobre 15.
An Provincial Farmers' Action Council sa Abra nagpasalamat kan Presidente para san paghitaas san pamalitan kay ini nangangahulugan sin kadugangan nga kita san mga parag-uma sa bug-os nga nasud.
Sa ira resolusyon, an grupo san parag-uma san Abra nagsugad nga ini nga pag-umento san pamalitan in dako an mahihingadtuan partikularmente san paghitaas san gastos san pagpatanum labot pa san naabot nga mga kalamidad sugad san bagyo ngan san diri pala maiha nga pagmara.
Sa temprano pa, lederes san mga grupo san mga parag-uma tikang san Nueva Ecija, Pangasinan, Cagayan, ngan North Cotabato in nagpahamtang liwat san ira pasasalamat kan Presidente san pag umento san pamalit san paray san National Food Authority.
San kanra resolusyon, an mga grupo san parag-uma nagpahimatngon nga an pag umento san pamalit san paray in makakadugang san kanra kita ngan makakapaupay san ira pangabuhi.
Gatos gatos nga mga pamilya san Filipino nga mga parag-uma nadepende san hikas o produkto san paray bilang puno san kanra ginkukuhaan sin pangkagarastusan
An Presidente nagkiwa san hangyo san mga parag-uma sa bug-os nga nasud kon nano an mahihimo san gobyerno para mapahitaas an pamalitan san paray san NFA para sira makahabol san tighitaas nga gastos san pag uma ngan mapa upay pa an ira kamutangan.
Labot san pagpasalamat kan Presidente, an mga grupo san mga parag-uma san mga bungto-bungto nagpahamtang liwat san kanra suporta san mga programa san gobyerno pagpaiban san kagutom ngan mga programa liwat san Department of Agriculture nga may panuyo pagpakaupay san kinabuhi san mga pamilya san mga parag-uma. (PIA-Northern Samar) [top]
war_Latn kac_Latn war_Latn war_Latn war_Latn war_Latn war_Latn war_Latn war_Latn war_Latn